Järgmisel päeval (10. nov.) toimuski siseministeeriumis eesti talupoegade saadikute ülekuulamine ministeeriumi ametniku von Schultz'i, Balti kindralkuberneri kantseleijuhataja v. Tiede-böhl'i ja tõlgina juurdekutsutud Liivimaa rüütelkonna sekretäri von Grünewaldfi osavõttel. Ülekuulamise avas minister Valujev ise, manitsedes talupoegi tunnistama tõtt. Tunnistusest selgus,  et saatkonna organiseerimisel ja aukirjade kogumisel oli algatavat ja juhtivat osa etendanud A. Peterson. Üldpalvekiri oli saadikuile ette loetud, ainult Navesti talupojad olid sellele ilma ette lugemata alla kirjutanud. Juurdlust toimetanud ametnikele torkas silma, et palvekirja sisuga olid saadikud üldiselt õige vähe tuttavad, mäle­tasid sellest kõige rohkem, et paluti rendihindade vähendamist.